सोनिया से बातचीत अच्छी रही : अन्ना  
अन्ना हजारे ने इस मुलाकात के बाद कहा कि सोनिया ने उन्हें आश्वासन दिया है कि वह सभी मुद्दों पर अपनी पार्टी में चर्चा करेंगी।
लोकपाल बिल के मुद्दे पर सोनिया गांधी से अन्ना हजारे की मुलाकात खत्म हो गई है। मुलाकात के बाद अन्ना हजारे ने कहा कि सोनिया से बातचीत काफी अच्छी रही। उन्होंने कहा कि समाज के प्रतिनिधियों और सरकार के नुमाइंदों द्वारा तैयार लोकपाल बिल के ड्राफ्ट में क्या अंतर है, इस पर चर्चा हुई।  सोनिया ने कहा है कि वह सभी मुद्दों पर अपनी पार्टी में चर्चा करेंगी। अन्ना ने सोनिया से कहा कि अगर संसद में सही ड्राफ्ट नहीं पेश किया जाता है, तो वह 16 अगस्त से अनशन पर बैठेंगे।अन्ना हजारे के साथ अरविंद केजरीवाल भी इस बैठक में मौजूद थे। बैठक में सोनिया के अलावा प्रणब मुखर्जी और जनार्दन द्विवेदी भी मौजूद थे। इससे पहले यह मुलाकात 30 जून को होने वाली थी, लेकिन वह कार्यक्रम स्थगित कर दिया गया था।  अन्ना हजारे ने समाजिक संगठनों के प्रतिनिधियों अरविंद केजरीवाल और किरण बेदी के साथ शुक्रवार को विपक्षी दल भारतीय जनता पार्टी (भाजपा) के नेताओं से मुलाकात की थी। इस दौरान उन्होंने लोकपाल विधेयक के मसौदे पर बातचीत की।  गौरतलब है कि अन्ना हजारे और उनके सहयोगी लोकपाल विधेयक के मसौदे पर राजनीतिक पार्टियों की आम सहमति बनाने के लिए उनसे मुलाकात कर रहे हैं।